sagorsarker/bangla-wikipedia huggingface dataset:
থিয়েনলুং-৩

থিয়েনলুং-৩ () চীনা বেসরকারি মহাকাশযান নির্মাতা প্রতিষ্ঠান স্পেস পাইওনিয়ার দ্বারা নির্মিত একটি মধ্যম-উত্তোলন ক্ষমতাসম্পন্ন কক্ষপথ উৎক্ষেপণ যান। এটিকে আংশিকভাবে পুনর্ব্যবহারযোগ্য করার জন্য নকশা করা হয়েছে। এর প্রথম ধাপটি একটি স্বয়ংক্রিয় উল্লম্ব অবতরণ করতে সক্ষম এবং এটিকে ১০ বার পর্যন্ত পুনর্ব্যবহার করা যেতে পারে। ক্রমবর্ধমান বাণিজ্যিক উৎক্ষেপণ বাজারে প্রতিযোগিতা করার জন্য সাশ্রয়ী ও পুনর্ব্যবহারযোগ্য উৎক্ষেপণ যান তৈরির জন্য স্পেস পাইওনিয়ারের প্রচেষ্টার অংশ হল এই থিয়েনলুং-৩ মহাকাশযান। এটির লক্ষ্য হলো নিম্ন ভূ-কক্ষপথ (LEO) এবং সূর্য-সমলয় কক্ষপথে (SSO) -এ মধ্যম আকারের মূল্যবান বোঝার পৌঁছে দেবার জন্য উৎক্ষেপণ পরিষেবা প্রদান করা।
থিয়েনলুং-৩ মহাকাশযানের প্রথম ধাপটি ৯টি থিয়েননহুও-১২ (TH-12) তরল অক্সিজেন/কেরোসিন ইঞ্জিন নিয়ে সজ্জিত। প্রতিটি ইঞ্জিনের শূন্যস্থানীয় অভিলম্ব ঘাত ১,৩৫০ কিলোনিউটন; শূন্যস্থানীয় আপেক্ষিক ঘাত ৩৩৫ সেকেন্ডে; সমুদ্র সমতলীয় অভিলম্ব ঘাত ১,০৯০ কিলোনিউটন; সমুদ্র সমতলীয় আপেক্ষিক ঘাত ২৮৫ সেকেন্ড; প্রবাহরোধী পরিসীমা ৪০%~১১০%, এবং অভিলম্ব ঘাত-বনাম-ওজনের অনুপাত ১৬৩। ইঞ্জিনগুলি একটি গ্যাস উৎপাদক চক্র ব্যবহার করে এবং এতে নিষ্কাশক-চালিত (পাম্প-ফেড) গিম্বাল ব্যবস্থা রয়েছে।
প্রথম ধাপের প্রচালক পদার্থের আধারগুলির ব্যাস ৩.৮ মিটার এবং থিয়েনলুং-২ মহাকাশযানের প্রথম ধাপের ৩.৩৫-মিটার-ব্যাসের আধারগুলির মতো একই রকম ত্রিভুজাকার জালিকা দ্বারা মজবুতকৃত খোলসাকার কাঠামো ব্যবহার করে।
থিয়েনলুং-৩ এর দ্বিতীয় ধাপটি থিয়েনহুও-১২ ইঞ্জিনের একটিমাত্র শূন্যস্থানের জন্য কাম্যকৃত সংস্করণ দিয়ে সজ্জিত, যেটিকে টিএইচ-১২ভি নাম দেওয়া হয়েছে।
থিয়েনলুং-৩ এর আদর্শ মূল্যবান বোঝার আবরক মসৃণ কাঠামোটির ব্যাস ৪.২ মিটার, উচ্চতা ১২ মিটার এবং এটি ৩.৮ মিটার ব্যাস এবং ১০ মিটার উচ্চতা পর্যন্ত মূল্যবান বোঝা ধারণ করতে পারে। আবরক মসৃণ কাঠামোর একটি উন্নত সংস্করণও লভ্য, যার ব্যাস ৫.২ মিটার এবং উচ্চতা ১৪ মিটার।
থিয়েনলুং-৩ যানটিকে কক্ষপথ সন্নিবেশনে উচ্চমাত্রায় নির্ভুলতা অর্জনের জন্য নকশা করা হয়েছে। এটির অর্ধ-প্রধান অক্ষ বিচ্যুতি ≤ ৫ কিলোমিটার, কক্ষীয় প্রবণতার বিচ্যুতি ≤ ০.০৭°, উৎকেন্দ্রিকতা বিচ্যুতি ≤ ০.০০৩, মনোভাব কোণের বিচ্যুতি ≤ 0.5°, এবং অভিমুখিতা কৌণিক বেগের বিচ্যুতি ≤ ০.৫°/সেকেন্ড।
থিয়েনলুং-৩ রকেটের প্রথম উড়ানটি ২০২৪ সালের সেপ্টেম্বরে সম্পন্ন করার জন্য নির্ধারিত ছিল । এটিকে ওয়েনছাং বাণিজ্যিক মহাকাশ বন্দরের এলসি-২ উৎক্ষেপণ স্থাপনা-সমবায় থেকে উৎক্ষেপণ করার কথা ছিল। রকেটটির একটি সূর্য-সমলয় কক্ষপথের জন্য নির্ধারিত একটি মূল্যবান বোঝা বহন করার কথা ছিল। যদিও রকেটের প্রথম ধাপটিকে পুনর্ব্যবহারযোগ্যতার জন্য নকশা করা হয়েছে, এই উদ্বোধনী উৎক্ষেপণের সময় এটিকে পুনরুদ্ধারের কোনও পরিকল্পনা করা হয়নি।
মুক্তা (অভিনেত্রী)

মুক্তা, যিনি ভানু নামেও পরিচিত, তিনি একজন ভারতীয় অভিনেত্রী যিনি মালায়ালাম এবং তামিল ছবিতে অভিনয় করেন। মুক্তা তামিল ছবি "থামিরাভারণীতে" ভানুমতি সারাভানাপেরুমাল চরিত্রে অভিনয়ের জন্য সুপরিচিত। 
মুক্তা জন্মসূত্রে আঙ্গামালির বাসিন্দা। কোলেনচেরির অধবাসী জর্জ এবং স্যালির দুই সন্তানের মধ্যে তিনি সর্বকনিষ্ঠ ছিলেন। মুক্তার একজন বড় বোন আছে। তিনি কেরালার কোথামঙ্গলমের সেন্ট অগাস্টিন'স গার্লস হায়ার সেকেন্ডারি স্কুলে পড়াশোনা করেছেন। 
মুক্তা যখন ষষ্ঠ শ্রেণীতে পড়েন, তখন তিনি শিশুশিল্পী হিসেবে তার অভিনয় জীবন শুরু করেন। তিনি "স্বরম" (অমৃতা টিভিতে) নামক আঞ্চলিক টেলিভিশন ধারাবাহিকে অভিনয় করেছিলেন এবং তারপর তিনি চলচ্চিত্র জগতে পা রাখেন। ২০০৫ সালে মুক্তিপ্রাপ্ত "ওট্টা নানায়াম" ছবিতে পার্শ্ব চরিত্রে অভিনয়ের মাধ্যমে তিনি রূপালি পর্দায় আত্মপ্রকাশ করেন। মুখ্য চরিত্র হিসাবে তার প্রথম ছবি ছিল লাল জোসের "অচানুরঙ্গথা বীদু", যা ২০০৫ সালে মুক্তি পায়। তখন মুক্তা তার অষ্টম শ্রেণীতে পড়ছিল। এই ছবিতে তিনি লিসাম্মা চরিত্রে অভিনয় করেন। "দ্য হিন্দু" পত্রিকার পক্ষ থেকে মুক্তার অভিনীত চরিত্রকে আধুনিক মালায়ালাম সিনেমার সবচেয়ে স্থায়ী নারী চরিত্রগুলির মধ্যে একটি হিসাবে বর্ননা করা হয়েছে। 
পরে মুক্তা অভিনেতা আনন্দ এবং অভিনেত্রী অঞ্জলির সাথে "ফটো" নামে একটি তেলুগু ছবিতে অভিনয় করেন। তিনি অভিনেতা বিশালের সাথে জুটি বেঁধে "থামিরাভরানি" চলচ্চিত্রে অভিনয় করেন। এই চলচ্চিত্রের মাধ্যমে মুক্তা তামিল চলচ্চিত্র জগতে প্রবেশ করেন। পরবর্তীতে তিনি "নাসরানি" এবং "গোলের" মতো কিছু মালায়ালাম ছবিতে অভিনয় করেন।
মুক্তা তামিল চলচ্চিত্র "পুধুমুগাঙ্গল থেভাই" -এ একজন প্রতিষ্ঠিত অভিনেত্রীর ভূমিকায় অভিনয় করেছিলেন। "মুন্ড্রু পের মুন্ড্রু কাধাল" -এ তিনি মল্লিকা নামে একজন জেলে সম্প্রদায়ের অন্তর্ভুক্ত দুষ্ট তরুণীর ভূমিকায় অভিনয় করেছিলেন। তার ভূমিকার জন্য প্রস্তুতি হিসাবে মুক্তা এক মাস সমুদ্র সৈকতে কাটিয়েছিলেন এবং নাগারকয়েল অঞ্চলের তামিল ভাষায় কথা বলতেও শিখেছিলেন। ২০১৩ সালে, তিনি সান্থু পরিচালিত তার প্রথম কন্নড় ছবি "ডার্লিং" -এ অভিনয়ের জন্য চুক্তিবদ্ধ হন যেখানে তিনি অভিনেতা যোগীর সাথে অভিনয় করেন। 
২০১৫ সালের ২৩শে আগস্ট তারিখে রিঙ্কু টমির সাথে মুক্তার বাগদান হয় এবং তারপর ২০১৫ভ সালের ৩০শে আগস্ট তারিখে এডাপ্পালিতে তাদের বিয়ে হয়। মুক্তা একজন প্রশিক্ষিত ধ্রুপদী নৃত্যশিল্পী এবং অনেক মঞ্চ পরিবেশনায় অংশগ্রহন করেছেন।
শ্রীবিদ্যা মুল্লাচেরি

শ্রীবিদ্যা নায়ার, যিনি তার মঞ্চ নাম শ্রীবিদ্যা মুল্লাচেরি সম্বোধনেই বেশি পরিচিত, তিনি একজন ভারতীয় চলচ্চিত্র অভিনেত্রী যিনি মূলত মালায়ালাম চলচ্চিত্র জগতে অভিনয় করেন। 
শ্রীবিদ্যা ২০২৪ সালের ৮ সেপ্টেম্বর তারিখে রাহুল রামচন্দ্রনকে বিয়ে করেন 
কেরালার প্রাক্তন মুখ্যমন্ত্রী ভিএস অচুতানন্দনের সাথে "ক্যাম্পাস ডায়েরি" সিনেমায় অভিনয় করেছিলেন শ্রীবিদযা। এই চলচ্চিত্রের মাধ্যমে তার চলচ্চিত্র জগতে অভিষেক ঘটে। পরবর্তীতে তিনি অভিনেতা মামুট্টি এবং অভিনেত্রী অনু সিতারার সাথে "ওরু কুত্তানাদান ব্লগ" চলচ্চিত্রে কাজ করেন।
শ্রীবিদ্যা বিবিন জর্জ এবং প্রয়াগা মার্টিনের সাথে ওরু "পাজায়া বোম্ব কধা" সহ বেশ কয়েকটি চলচ্চিত্রে অভিনয় করেছেন। শ্রীবিদ্যা ফ্লাওয়ার্স টিভিতে সম্প্রচারিত "স্টার ম্যাজিক" টিভি অনুষ্ঠানের মাধ্যমে সর্বাধিক পরিচিতি লাভ করেন। ২০২১ সালের সেপ্টেম্বরে, তিনি ইউটিউব -এর পক্ষ থেকে একটি "সিলভার প্লে বাটন" পেয়েছিলেন। শ্রীবিদ্যা তার পরবর্তী চলচ্চিত্রে ধ্যান শ্রীনিবাসনের সাথে অভিনয় করেন। এই চলচ্চিত্রের নাম "সত্যম মাথরমে বোধিপ্পিক্কু" এবং তিনি এখানে নায়িকা হিসেবে অভিনয় করেছেন।
মুথুমানি

মুথুমানি সোমসুন্দরন একজন ভারতীয় অভিনেত্রী যিনি মূলত মালায়ালাম ছবিতে কাজ করেন। তিনি ২০০৬ সালে সত্যান আঁথিক্কাদ পরিচালিত মালায়ালাম চলচ্চিত্র "রাসাথান্থরামের" মাধ্যমে তার চলচ্চিত্র জগতে আত্মপ্রকাশ করেন।
মুথুমানির জন্ম কেরালার এর্নাকুলামে, সোমসুন্দরন এবং শিরলি সোমসুন্দরনের ঘরে। মুথুমানির পিতামাতা নাট্যমঞ্চের স্বক্রিয় সদস্য ছিলেন। মুথুমানি এর্নাকুলামের সেন্ট মেরি'স কনভেন্ট গার্লস হাই স্কুলে পড়েছিলেন। তিনি অল ইন্ডিয়া রেডিওতে শিশু শিল্পী হিসেবে কাজ করেছেন। মুথুমানি নাচ শিখেছিলেন কিন্তু পরে তিনি অভিনয়ের জগতে চলে আসেন। তিনি কেরালা স্কুল কালোলসভামে একক অভিনয় প্রতিযোগিতায় শীর্ষস্থান অর্জন করেছিলেন। তিনি কোচির ন্যাশনাল ইউনিভার্সিটি অফ অ্যাডভান্সড লিগ্যাল স্টাডিজ থেকে আইনে স্নাতক ডিগ্রি অর্জন করেন।
মুথুমানি অপেশাদার নাট্যমঞ্চ শাখায় যোগদান করেন এবং স্বক্রিয়ভাবে অংশগ্রহণ করেন। তিনি এম. মুকুন্দনের উপন্যাস অবলম্বনে প্রস্তুত নাটক "ওরু দলিত যুবাথিউদে কদানা কথা"-তে কেন্দ্রীয় চরিত্র, বসুন্ধরা অভিনয় করেছিলেন। স্কুল জীবন থেকেই তিনি কোচির নাটক দলের সাথে ঘনিষ্ঠভাবে জড়িত ছিলেন। স্কুলে পড়াশোনা সময় তিনি প্রাচীন গ্রীক নাট্য উৎসবে ভারতের প্রতিনিধিত্ব করার জন্য গ্রীসে গিয়েছিলেন। ওড়িশায় অনুষ্ঠিত নাটক প্রতিযোগীতায় তিনি "মুক্কাঞ্জি" নাটকের জন্য সেরা অভিনেত্রীর পুরস্কার জিতেছিলেন। নাটকে তিনি চেথু নামে একজন পুরুষালি নারীর ভূমিকায় অভিনয় করেছিলেন।
মুথুমানি সত্যান আন্তিকদ -এর মালায়ালম চলচ্চিত্র, "রাসাথান্থরাম" -এ একটি ভূমিকায় অবতীর্ণ হন। চলচ্চিত্র জগতে প্রবেশের পরও তিনি "লঙ্কা লক্ষ্মী" নামে একটি নাটক করেছিলেন যেখানে তিনি মন্দোদরী চরিত্রে অভিনয় করেছিলেন।
তিনি "দ্য গড অফ স্মল থিংস" উপন্যাসের উপর ভিত্তি করে প্রস্তুত একটি মালায়ালাম নাটকে অভিনয় করেছিলেন, যেখানে তিনি রাহেল এবং অরুন্ধতী রায়ের চরিত্রে অভিনয় করেছিলেন। তিনি "সিলাপ্টিকারম" নাটকের শেষ অংশ "মাদুরাই কান্দাম"-এ কান্নাগির ভূমিকায় অভিনয় করেছিলেন।
মুথুমানই চলচ্চিত্র জগতে অভিষেক করেন সত্যান আন্তিককাদের "রাসথান্থরাম" ছবিতে অভিনয়ের মাধ্যমে যেখানে তিনি অভিনেতা মোহনলালের সাথে জুটি বেঁধেছিলেন। এরপর তিনি বেশ কয়েকটি উল্লেখযোগ্য মালায়ালাম ছবিতে অভিনয় করেছেন যাদের মধ্যে উল্লেখযোগ্য "কদাল কদন্নু ওরু মাথুকুট্টি", "হাউ অল্ড আর ইউ?", "ওরু ইন্ডিয়ান প্রণয়কথা", "নজান" এবং "লুক্কা চুপি"।
নাদিয়া (তামিল অভিনেত্রী)

জরিনা মইদু, যিনি তার মঞ্চ নাম নাদিয়া মইদু বা কেবল নাদিয়া সম্বোধনেই বেশি পরিচিত, তিনি একজন ভারতীয় অভিনেত্রী যিনি প্রধানত মালয়ালম, তামিল এবং তেলেগু চলচ্চিত্রে অভিনয় করেন। তিনি ১৯৮৪ সালের মালায়ালাম চলচ্চিত্র "নক্কেথা দুরাথু কান্নুম নাট্টু" -এর মাধ্যমে অভিনয় জগতে আত্মপ্রকাশ করেন যার জন্য তিনি শ্রেষ্ঠ অভিনেত্রীর হিসাবে ফিল্মফেয়ার পুরস্কার(মালায়লম) জিতেছিলেন । 
২০০৪ সালে তিনি "এম. কুমারন সন অফ মহালক্ষ্মী" নামক তামিল চলচ্চিত্রে অভিনয় করেন এবং তার অভিনয়ের জন্য সমালোচকদের প্রশংসা পান। ২০১৩ সালে, তিনি টলিউডের "মিরচি" চলচ্চিত্রে প্রভাসের মায়ের চরিত্রে অভিনয় করে সমালোচকদের প্রসংশা অর্জন করেন। "আত্তারিন্টিকি দারেদি" ছবিতে একগুঁয়ে খালার চরিত্রে তার অভিনয় দর্শকদের নজর কাড়েন এবং সেরা পার্শ্ব অভিনেত্রী হিসাবে নন্দী পুরস্কার পান। 
নাদিয়া মালয়ালি পরিবারে ঘরে জন্মগ্রহণ করেন এবং তার শৈশবকাল মুম্বাইয়ের সিওনে কেটেছে। তিনি মুম্বাইয়ের জেবি ভাছা হাই স্কুল ফর পার্সি গার্লস থেকে প্রাথমিক শিক্ষা লাভ করেন এবং স্যার জামশেদজি জিজেভয় স্কুল অফ আর্ট থেকে প্রাক-বিশ্ববিদ্যালয় ডিগ্রি অর্জন করেন। এরপর তিনি চলচ্চিত্র নিয়ে ব্যস্ত হয়ে পড়ায় কলেজের পড়াশোনা চালিয়ে যেতে পারেননি। মার্কিন যুক্তরাষ্ট্রে থাকাকালীন তিনি মিডিয়া ম্যানেজমেন্টে সহযোগী ডিগ্রি এবং "কমিউনিকেশন আর্টস" বিষয়ে স্নাতক ডিগ্রি অর্জন করেন।
নাদিয়া মালায়ালম চলচ্চিত্র "নক্কেথা দুরাথু কান্নুম নাট্টু" (১৯৮৪) -তে অভিনেতা মোহনলাল এবং পদ্মিনীর সাথে অভিনয় করেছিলেন। এই চলচ্চিত্রের মাধ্যমে তিনি অভিনয় জগতে আত্মপ্রকাশ করেছিলেন। এই চলচ্চিত্রে তার অভিনয়ের জন্য নাদিয়া শ্রেষ্ঠ অভিনেত্রী হিসাবে ফিল্মফেয়ার পুরস্কার(মালায়ালাম) জিতেছিলেন। এই সিনেমাটি ১৯৮৫ সালে তামিল ভাষায় "পুভে পুচুদাভা" নামে পুনর্নির্মিত হয়েছিল ।
নাদিয়া দাবি করেন যে ১৯৮৬ সালের তামিল ছবি "মৌনা রাগমে" রেবতী চরিত্রের জন্য তাকে বিবেচনা করা হয়েছিল, কিন্তু পূর্বের প্রতিশ্রুতির কারণে তিনি তা প্রত্যাখ্যান করেছিলেন। 
এরপর তিনি তামিল ও তেলেগু চলচ্চিত্র জগতে প্রবেশ করেন এবং ১৯৮০ এবং ১৯৯০ এর দশকের একজন জনপ্রিয় অভিনেত্রী হয়ে ওঠেন। সেই সময়ে রজনীকান্ত, বিজয়কান্ত, সত্যরাজ, প্রভু, সুরেশ এবং মোহনের মতো বড় তারকাদের সাথে অভিনয় করেছিলেন।
১৯৯০-এর দশকের মাঝামাঝি সময়ে, তিনি মার্কিন যুক্তরাষ্ট্রে যাওয়ার আগে অভিনেত্রী হিসেবে কিছু সংক্ষিপ্ত ভূমিকায় অভিনয় করেন। 
নাদিয়া একসময় অভিনয় থেকে বিরতি নেন এবং তার ব্যক্তিগত জীবনের দিকে মনোনিবেশ করেন। তবে, ২০০০ সালের শেষের দিকে তিনি চলচ্চিত্রে প্রত্যাবর্তন করেন এবং তার অভিনয় দক্ষতা দিয়ে দর্শকদের মুগ্ধ করে চলেন। ২০০৪ সালে "এম. কুমারন সন অফ মহালক্ষ্মী" চলচ্চিত্রেরর মাধ্যমে নাদিয়া সফলভাবে অভিনয় জগতে প্রত্যাবর্তন করেন। 
চলচ্চিত্র ছাড়াও, নাদিয়া কিছু টেলিভিশন ধারাবাহিকে এবং অনুষ্ঠানেও উপস্থিত হয়েছেন।
মাহবানু টাটা

মাহবানু টাটা (২৬শে এপ্রিল ১৯৪২ - ৭ই আগস্ট ২০২৩) ছিলেন ভারতীয় বংশোদ্ভূত একজন ইরানি পরিসংখ্যানবিদ। ইরানে তাঁকে "পরিসংখ্যানের প্রতিষ্ঠাতা" হিসেবে ব্যাপকভাবে বিবেচনা করা হত।
মাহবানু টাটা একজন জরথুষ্ট্রীয় (পারসি) ছিলেন এবং তিনি বোম্বের অধিবাসী ছিলেন। তিনি ১৯৬৪ সালে স্থানীয় প্রভিডেন্স কলেজ থেকে স্নাতক হন। তিনি পড়াশোনা চালিয়ে যান এবং ১৯৬৭ সালে পারডু বিশ্ববিদ্যালয় থেকে পরিসংখ্যানে পিএইচডি ডিগ্রি অর্জন করেন। শিক্ষাজীবন শেষ করার পর, তিনি শিক্ষাক্ষেত্রে কর্মজীবন শুরু করেন এবং অবশেষে ইরানের বেশ কয়েকটি বিশ্ববিদ্যালয়ে পরিসংখ্যানের অধ্যাপক হয়েছিলেন।
মিশিগান স্টেট ইউনিভার্সিটিতে পাঁচ বছর শিক্ষকতা করার পর মাহবানু ইরানে আসেন এবং শরীফ ইউনিভার্সিটি অফ টেকনোলজিতে পরিসংখ্যানের অধ্যাপক হিসেবে দু বছর কাজ করেন। এরপর, পরবর্তী ১৬ বছর ধরে, তিনি ইনস্টিটিউট অফ এডুকেশন, স্ট্যাটিকস অ্যাণ্ড ইনফর্মেটিকস, দ্য হায়ার স্কুল অফ কম্পিউটার প্ল্যানিং অ্যাণ্ড অ্যাপ্লিকেশন, ইরান আজাদ বিশ্ববিদ্যালয় এবং আল্লামেহ তাবাতাবাই বিশ্ববিদ্যালয়ে পরিসংখ্যানকে একটি বিষয় হিসেবে প্রতিষ্ঠা করেন।
১৯৮৯ সালে, তিনি কেরমানে চলে আসেন, কেরমানের শহীদ বাহনার বিশ্ববিদ্যালয়ের গণিত ও কম্পিউটার বিজ্ঞান বিভাগের পরিসংখ্যান বিভাগে কাজ করার জন্য। তিনি বেশ কিছু বছর ধরে এই বিভাগের দেখাশোনা করেছেন।
মাহবানু বেশ কিছু সংস্থার সদস্য ছিলেন, তার মধ্যে আছে ইন্টারন্যাশানাল ইনস্টিটিউট অফ স্ট্যাটিসটিকস, ইরানিয়ান সোসাইটি অফ ম্যাথমেটিশিয়ানস, ইরানিয়ান সোসাইটি অফ স্ট্যাটিস্টিক্স এবং বিভিন্ন বৈজ্ঞানিক সংস্থা। ইরানের পরিসংখ্যানগত দক্ষতায় তাঁর অবদানের জন্য তাঁকে "ইরানের পরিসংখ্যানের জননী" হিসেবে অভিহিত করা হয়েছিল।
মাহবানু টাটা ২০২৩ সালের ৭ই আগস্ট ৮১ বছর বয়সে মারা যান।
জিনি ইন আ বোতল

"জিনি ইন আ বোতল" হল মার্কিন গায়িকা ক্রিস্টিনা আগিলেরার একটি গান যা তার প্রথম স্টুডিও অ্যালবাম, <nowiki>ক্রিস্টিনা আগিলেরা</nowiki> (১৯৯৯) থেকে গাওয়া হয়েছিল। পাম শাইন, স্টিভ কিপনার এবং ডেভিড ফ্র্যাঙ্ক গানটি লিখেছেন; শেষোক্ত দুজন এটি প্রযোজনাও করেছেন। আরসিএ রেকর্ডস ২২ জুন, ১৯৯৯ তারিখে অ্যালবামের প্রধান একক হিসেবে "জিনি ইন আ বোতল" প্রকাশ করেন। "জিনি ইন আ বোতল" নামে একটি সোল-পপ, টিন পপ এবং নৃত্য-পপ গানে আর অ্যান্ড বি এর উপাদান রয়েছে, যা আত্মসম্মান এবং সংযমের বিষয়বস্তুগুলিকে সম্বোধন করার জন্য যৌন উল্লেখ ব্যবহার করে: আগিলেরার বর্ণনায় একজন প্রেমিককে নিশ্চিত করে যে তার সাথে থাকতে হলে, তাকে খুশি করার সঠিক উপায় তাদের জানতে হবে।
আবু ইয়াকুব ইউসুফ

আবু ইয়াকুব ইউসুফ বা ইউসুফ প্রথম ( "আবু ইয়াকুব ইউসুফ" ; ১১৩৫ – ১৪ অক্টোবর ১১৮৪) দ্বিতীয় আলমোহাদ "আমির" বা খলিফা ছিলেন। তিনি ১১৬৩ থেকে ১১৮৪ সাল পর্যন্ত মারাকেশে রাজত্ব করেছিলেন। তাঁর শাসনামলে সেভিয়ায় একটি বিশাল মসজিদের অংশ হিসেবে বিখ্যাত গিরাল্ডা মিনার নির্মিত হয়। তিনি দর্শনের একজন আগ্রহী ছাত্র এবং ইবনে রুশদের পৃষ্ঠপোষক ছিলেন।
ইউসুফ ছিলেন আলমোহাদ রাজবংশের প্রথম খলিফা আব্দুল মু'মিনের পুত্র। তার মায়ের নাম সাফিয়া বিনতে আবি ইমরান। তিনি আবি ইমরান মুসা ইবনে সুলায়মান আল-কাফির কন্যা। ইমরান ইবনে তুমারতের একজন অনুসারী ছিলেন। আবু ইয়াকুব ইউসুফ, ইবনে আব্দুল মু'মিন সানহাজা রাজকন্যা লাল্লা মরিয়মকে বিয়ে করেছিলেন। মরিয়ম আলমোহাদ সুলতান আব্দুল মু'মিন শহর দখল করার সময় হাম্মাদি দুর্গ থেকে বন্দী হয়েছিলেন। পরে তিনি তাকে ছেড়ে দেন এবং তার ছেলের সাথে তার বিয়ে দেন।
ইউসুফ আলমোহাদ মতবাদকে সমর্থন করেছিলেন এবং তাঁর পূর্বসূরীদের মতো ইসলামী আইনশাস্ত্রের আক্ষরিক অর্থে জাহিরি মাযহাবের অনুসারী ছিলেন। তিনি নিজেও একজন ধর্মীয় পণ্ডিত ছিলেন। বলা হয়ে থাকে যে তিনি সুন্নি ইসলামে গ্রহণযোগ্য "সহীহ বুখারী" এবং "সহীহ মুসলিম হাদিস গ্রন্থ দুটি" মুখস্থ করেছিলেন। তাঁর যুগের ধর্মতত্ত্ববিদদের একজন পৃষ্ঠপোষক ছিলেন। ইবনে রুশদ এবং ইবনে তুফায়েলের মতো সম্মানিত লেখকদের তার দরবারে আপ্যায়নের ব্যবস্থা করা হত। ইউসুফ কর্ডোবার পণ্ডিত ইবন মাদা’কে তার প্রধান বিচারক হিসেবে পছন্দ করতেন। আলমোহাদ সংস্কারের সময় তারা দুজনে মিলে জাহিরি ছাড়া অন্য কোনো ধর্মীয় মতবাদের বই লেখা নিষিদ্ধ করেছিলেন। পরে তার পুত্র আল-মানসুর এই নিষেধাজ্ঞাকে আরও কঠোর করে। তার পুত্র নিষিদ্ধ করার পরিবর্তে জাহিরি মতের বাইরে থাকা বইগুলো পুড়িয়ে ফেলার নির্দেশ দেন।
১১৭০ সালে তিনি আইবেরিয়া আক্রমণ করেন ও আল-আন্দালুস জয় করেন। এবং ভ্যালেন্সিয়া ও কাতালোনিয়ায় তাণ্ডব চালান। পরের বছর তিনি সেভিয়ায় বসতি স্থাপন করেন। তিনি সেভিয়ের আলকাজার, বুহাইরা উদ্যান এবং আলকালা দে গুয়াদাইরার দুর্গের মতো অসংখ্য স্থাপনা নির্মাণের নির্দেশ দেন। আলমোহাদদের আগমনের ফলে স্পেনে ইহুদি সংস্কৃতির স্বর্ণযুগের অবসান ঘটে।
আবু ইয়াকুব ইউসুফ ১১৮৪ সালে সান্তারিনের যুদ্ধে মারাত্মকভাবে আহত হন এবং সেভিয়া যাওয়ার পথে এভোরার কাছে মৃত্যুবরণ করেন। তার মরদেহ সেভিয়া থেকে তিনমেলে পাঠানো হয়। সেখানে তাকে সমাহিত করা হয়।
নিউ গ্লেন

নিউ গ্লেন মার্কিন কোম্পানি ব্লু অরিজিন দ্বারা নির্মিত ও পরিচালিত একটি ভারী-বোঝা উত্তোলনকারী উৎক্ষেপণ যান। ব্যাসের রকেটটি আংশিকভাবে পুনর্ব্যবহারযোগ্য ও দুই-ধাপের জন্য নকশাকৃত। প্রথম ধাপটি সাতটি বিই-২ ইঞ্জিন দ্বারা চালিত, আর দ্বিতীয় ধাপটি দুটি বিই-৩ইউ ইঞ্জিনের উপর নির্ভর করে, যার সবগুলিই ব্লু অরিজিন কোম্পানি নকশা ও নির্মাণ করেছে। এটি কেপ ক্যানাভেরাল উৎক্ষেপণ কমপ্লেক্স ৩৬ থেকে উৎক্ষেপণ করা হয়, তবে ভবিষ্যতের অভিযানগুলি ভ্যান্ডেনবার্গ মহাকাশ উৎক্ষেপণ কমপ্লেক্স ৯ থেকে উৎক্ষেপণের পরিকল্পনা আছে।
নিউ গ্লেনের নির্মাণ ২০১৩ সালের আগে শুরু হয়। ২০১৬ সালে আনুষ্ঠানিকভাবে এটির ঘোষণা দেওয়া হয়। পৃথিবী প্রদক্ষিণকারী প্রথম মার্কিনী ও নাসা-র মহাকাশচারী জন গ্লেনের সম্মানে রকেটটির নামকরণ করা হয়েছে। ২০২৪ সালের ফেব্রুয়ারিতে উৎক্ষেপণ মঞ্চে উদ্বোধনী যানটিকে উন্মোচন করা হয়। ২০২৫ সালের ১৬ই জানুয়ারি রকেটটির প্রথম উড়ান সম্পন্ন হয়। এসময় এটি একটি ব্লু রিং মহাকাশযানের আদিপ্রতিমা বহন করে। ২০০৫ সালে NROL-২৩ এর পর LC-৩৬ থেকে এটিই ছিল প্রথম উৎক্ষেপণের ঘটনা। এই অভিযানটিকে মার্কিন যুক্তরাষ্ট্রের জাতীয় নিরাপত্তা মহাকাশ উৎক্ষেপণ কর্মসূচির দ্বারা ব্যবহারের জন্য প্রত্যয়িত হওয়ার জন্য প্রয়োজনীয় বেশ কয়েকটি প্রদর্শনী উৎক্ষেপণের মধ্যে প্রথমটি হিসেবে গণ্য করা হয়।
মহাকাশ পর্যটনের জন্য ব্যবহৃত ব্লু অরিজিনের নিউ শেপার্ড উপকক্ষীয় রকেটের মতো নিউ গ্লেনের প্রথম ধাপটি পুনর্ব্যবহারযোগ্য এবং এটিকে ল্যান্ডিং প্ল্যাটফর্ম ভেসেল ১ নামক একটি বজরাতে অবতরণ করার জন্য নকশা করা হয়েছে। ২০২৫ সালের জানুয়ারি পর্যন্ত নিউ গ্লেন কোনও বুস্টারভিত্তিক অবতরণ অর্জন করতে পারেনি। ২০২১ সালে কোম্পানিটি প্রজেক্ট জার্ভিস নামক প্রকল্পটি চালু করে, যে উদ্যোগটির লক্ষ্য ছিল রকেটের দ্বিতীয় ধাপের পুনর্ব্যবহারযোগ্যতা নিশ্চিত করা।
কৌমুদী টিচার

কৌমুদী টিচার (১৬ই জুলাই ১৯১৭, ভায়াক্কারা - ৪ঠা আগস্ট ২০০৯) ছিলেন একজন গান্ধীবাদী এবং কেরালার কন্নুরের একজন ভারতীয় স্বাধীনতা কর্মী। ১৯৩৪ সালের ১৪ই জানুয়ারী গান্ধী যখন ভাটকর পরিদর্শন করেন, তখন তিনি স্বেচ্ছায় নিজের অলংকার দান করে দিয়েছিলেন। গান্ধী ইয়ং ইন্ডিয়াতে "কৌমুদীর আত্মত্যাগ" নামে একটি প্রবন্ধ লিখে এই ঘটনাটি স্বীকার করেছিলেন। কৌমুদী টিচার ২০০৯ সালের ৪ঠা আগস্ট কন্নুরের কাদাচিরায় মারা যান।
১৯১৭ সালের ১৭ই মে, কান্নুরের ভায়াক্কারাতে, একটি রাজপরিবারে কৌমুদি জন্মগ্রহণ করেন। তাঁর বাবা ও মায়ের নাম ছিল যথাক্রমে এ কে রামবর্মা রাজা এবং দেবকী কেটিলাম্মা। পরবর্তীতে তিনি ভারতের স্বাধীনতা সংগ্রামে আগ্রহী হতে শুরু করেন এবং ১৯৩৪ সালে হরিজনদের জন্য ত্যাগের পর অলংকার না পরার প্রতিশ্রুতি গ্রহণ করেন।
ম্যাট্রিকুলেশনের পর, তিনি হিন্দি অধ্যয়ন করেন এবং মালাবারের সরকারি বালিকা উচ্চ বিদ্যালয়ে প্রথম হিন্দি শিক্ষিকা হিসেবে নিযুক্ত হন। বিনোবা ভাবের শিষ্যা হিসেবে তিনি ভূদান আন্দোলনের সাথেও যুক্ত ছিলেন।
তিনি ১৯৭২ সালে চাকরি থেকে অবসর গ্রহণ করেন এবং তিরুবনন্তপুরমের বিনোবা ভাবের আশ্রমে কাজ শুরু করেন। তিনি সেবাগ্রাম এবং পৌনার আশ্রমেও ঘন ঘন যেতেন। পরে তিনি খাদির প্রচার এবং হিন্দি শিক্ষাদানে নিজেকে নিয়োজিত করেন। কৌমুদী টিচারের বীরত্বপূর্ণ আত্মত্যাগ পাঠ্যপুস্তকেও অন্তর্ভুক্ত করা হয়েছে। তিনি অবিবাহিত ছিলেন এবং বিভিন্ন গান্ধীবাদী সংগঠন কর্তৃক সম্মানিত হয়েছেন।
১৯৩৪ সালে, গান্ধীবাদী কৌমুদী টিচার স্বাধীনতা সংগ্রামে হরিজন তহবিল সংগ্রহের জন্য মহাত্মা গান্ধীর হাতে তাঁর স্বর্ণালঙ্কার তুলে দিয়েছিলেন। গান্ধী তাঁর 'কৌমুদীর আত্মত্যাগ' শীর্ষক প্রবন্ধে কৌমুদীর আত্মত্যাগের কথা স্বীকার করেছিলেন। পরবর্তীতে এটি সমস্ত ভারতীয় ভাষায় অনুবাদ করা হয়েছিল এবং স্কুলের পাঠ্যক্রমের অংশ করা হয়েছিল।
কৌমুদী টিচার ২০০৯ সালের ৪ঠা আগস্ট ৯২ বছর বয়সে কন্নুরের কাদাচিরায় তাঁর ভাইয়ের বাড়িতে শারীরিক অবস্থার অবনতির কারণে মারা যান। শেষকৃত্যের সময় তাঁকে শ্রদ্ধা জানাতে অনেক লোক জড়ো হয়েছিল। ৯২ বছর বয়সী গান্ধীবাদীর মরদেহ দাহের জন্য নিয়ে যাওয়ার আগে পুলিশ সদস্যদের একটি দল বন্দুকের সালামও দেয়। অনুষ্ঠানে অতিরিক্ত জেলা ম্যাজিস্ট্রেট সুধীর বাবু মুখ্যমন্ত্রী ভিএস অচ্যুতানন্দনের পক্ষে পুষ্পস্তবক অর্পণ করেন।
ডিয়ানা সাইম তেওয়ারি

ডিয়ানা সাইম তেওয়ারি (১৯৩৯ - ২৮শে মার্চ ২০২৪) বেঙ্গালুরুর একজন ভারতীয় ক্রীড়াবিদ ছিলেন। ১৯৫০ এবং ১৯৬০ এর দশকের গোড়ার দিকে তিনি সক্রিয় ছিলেন। ১৯৮২ সালে নতুন দিল্লিতে অনুষ্ঠিত এশিয়ান গেমসে তিনি ভারতের হয়ে মশাল বাহক ছিলেন।
ডিয়ানা সাইমের জন্ম বেঙ্গালুরুতে। তাঁর বাবা ও মায়ের নাম যথাক্রমে ফিলিস সাইম এবং সিরিল সাইম। তাঁর বাবা-মা দুজনেই দৌড়বিদ ছিলেন এবং তাঁর পরিবারের অনেক সদস্য খেলাধুলায় আগ্রহী হওয়ায় তিনিও খেলাধুলায় মনোনিবেশ করেছিলেন। তাঁর পিসি মার্জোরি সুয়ারেস ১৯৫১ সালে দিল্লিতে অনুষ্ঠিত এশিয়ান গেমসে অংশগ্রহণ করেছিলেন এবং তাঁর পিসেমশাই আর্থার সুয়ারেস জাতীয় পর্যায়ে বক্সিংয়ে আগ্রহী ছিলেন। ডিয়ানা ক্লিভল্যাণ্ড টাউনের সেন্ট জনস হাই স্কুল এবং সেন্ট ফ্রান্সিস জেভিয়ার হাই স্কুল থেকে তাঁর স্কুলজীবনের পড়াশোনা সম্পন্ন করেন। পরে, তিনি মাউন্ট কারমেল কলেজ থেকে ডিগ্রি অর্জন করেন। তিনি কলকাতায় ইতিহাস পড়াতেন, পরে বেঙ্গালুরুতে ফিরে এসে তিনি সোফিয়া বালিকা উচ্চ বিদ্যালয়ে শিক্ষিকা হন। এরপর ১৯৯৩ সালে তিনি দুবাই চলে যান। সেখানে তিনি ইংরেজি পড়াতে থাকেন এবং তাঁর নিষ্ঠার জন্য স্বীকৃতি পান।
তিনি স্কুল জীবন থেকেই দীর্ঘ লম্ফ প্রতিযোগিতায় অংশ নিতে শুরু করেছিলেন এবং ১৯৫৬ সালে মাউন্ট কারমেল কলেজে পড়ার সময় আন্তঃবিশ্ববিদ্যালয় টুর্নামেন্টে অংশ নিয়েছিলেন। তিনি মহীশূর রাজ্যের প্রতিনিধিত্ব করেন এবং ১৯৫৭ সালে বেঙ্গালুরুতে জাতীয় অ্যাথলেটিক্স চ্যাম্পিয়নশিপে তাঁর পিসি মার্জোরি সুয়ারেসের রেকর্ড ভেঙে দীর্ঘ লম্ফে স্বর্ণপদক জিতেছিলেন। তাঁর পিসি হকি এবং বাস্কেটবলে মহীশূর রাজ্যের অধিনায়কত্বও করেছিলেন। পরের বছর ১৯৫৮ সালে কটকে অনুষ্ঠিত জাতীয় গেমসে তিনি একটি জাতীয় রেকর্ড তৈরি করেন। রীত আব্রাহাম এই রেকর্ড ভাঙার আগে পর্যন্ত দীর্ঘ সময় ধরে এটি টিঁকে ছিল। ১৯৬২ সালে, তিনি জাকার্তায় এশিয়ান গেমসে ভারতের প্রতিনিধিত্ব করেছিলেন এবং ৮০০ মিটার দৌড়ে সেমিফাইনালে পৌঁছেছিলেন। ১৯৮২ সালে দিল্লির এশিয়ান গেমসে তিনি ছিলেন মশাল বাহক। ১৯৬৪ সালে, তিনি মিলখা সিং এবং গুরবচন সিং রন্ধাওয়ার সাথে পশ্চিম জার্মানি, নেদারল্যান্ডস ও সুইজারল্যান্ড সফরের জন্য নির্বাচিত হন।
২০২৪ সালের ২৮শে মার্চ ডিয়ানা সাইম তেওয়ারি ৮৫ বছর বয়সে বার্ধক্যজনিত কারণে দুবাইতে শেষ নিঃশ্বাস ত্যাগ করেন। তাঁর শেষকৃত্য বেঙ্গালুরুর অ্যাসেনশন চার্চে অনুষ্ঠিত হয়।
ভার্গবী থাঙ্কাপ্পন

ভার্গবী থাঙ্কাপ্পন (জন্ম ১৯৪২) হলেন ভারতের কমিউনিস্ট পার্টির একজন ভারতীয় রাজনীতিবিদ। তিনি ৮ম কেরালা বিধানসভার উপ অধ্যক্ষ ছিলেন।
ভার্গবী ১৯৪২ সালের ২৪শে জুলাই আদূরে জন্মগ্রহণ করেন। তাঁর বাবা ও মায়ের নাম ছিল যথাক্রমে কে. ঈশ্বরণ এবং কে. কুট্টি। তিনি কোল্লামের শ্রী নারায়ণ কলেজ থেকে বাণিজ্যে স্নাতকোত্তর ডিগ্রি অর্জন করেন।
ভার্গবী ১৯৬৮ সালে অল্প সময়ের জন্য রাবার বোর্ডে চাকরি করেছিলেন, তারপর ১৯৭১ সাল পর্যন্ত তিনি কেরালা রাজ্য বিদ্যুৎ বোর্ডে কাজ করেন। তিনি ভারতের কমিউনিস্ট পার্টি (সিপিআই)-র প্রার্থী হয়ে নেদুভাথুর নির্বাচনী এলাকা থেকে প্রথমবারের মতো কেরালা বিধানসভায় প্রবেশ করেন। পরবর্তীতে, তিনি ১৯৭১ সালের ভারতীয় সাধারণ নির্বাচনে তফসিলি জাতির জন্য সংরক্ষিত আদূর আসন থেকে জয়ী হন। তিনি ষষ্ঠ, সপ্তম, অষ্টম এবং দশম কেরালা বিধানসভায় কিলিমানুরের প্রতিনিধিত্ব করেছিলেন। তিনি ১৯৮৭ থেকে ১৯৯১ সাল পর্যন্ত ৮ম বিধানসভার উপ অধ্যক্ষ (ডেপুটি স্পিকার) ছিলেন। তিনি সিপিআই-এর রাজ্য ও জাতীয় কাউন্সিলের সদস্যও।
২০০২ সালে বিচারপতি মোহন কুমার কমিশন যখন জানতে পারে যে সরকারি হস্তক্ষেপ ছাড়াই একজন মদের ঠিকাদারের ব্যবসা সুষ্ঠুভাবে পরিচালনার জন্য ভার্গবী ঘুষ নিয়েছিলেন, তখন সিপিআই তাঁকে বহিষ্কার করে। পাঁচ বছর পর, একটি ভিজিল্যান্স স্পেশাল কোর্ট প্রমাণের অভাবে তাঁকে নির্দোষ ঘোষণা করে।
ভার্গবী ১৯৬৭ সালের ২৯শে জুন এ কে থাঙ্কাপ্পনকে বিয়ে করেন। তাদের এক ছেলে এবং দুই মেয়ে রয়েছে।
উমা বাসুদেব

উমা বাসুদেব (১৮ই জুন ১৯৩১ - ২৭শে মার্চ ২০১৯) ছিলেন একজন ভারতীয় লেখিকা এবং কলামিস্ট। তিনি "ইন্ডিয়া টুডের" প্রথম দিকের সম্পাদকদের একজন ছিলেন।
উমা বাসুদেবের বই "ইন্দিরা গান্ধী: রেভোলিউশন ইন রেস্ট্রেন্ট-এ" ইন্দিরা গান্ধীর ১৯১৭ থেকে ১৯৭১ সাল পর্যন্ত জীবনী তুলে ধরা হয়েছে। ১৯৭৭ সালে, তিনি "দ্য টু ফেসেস অফ ইন্দিরা গান্ধী" লিখেছিলেন, যেখানে তিনি একজন সুপরিচিত রাজনৈতিক ভাষ্যকার হিসেবে ইন্দিরা গান্ধীর নির্ভুলতা এবং বিশ্লেষণাত্মক দক্ষতার উদাহরণ দিয়েছিলেন।
উমার উপন্যাস "সং অফ অনসূয়া" এবং "শ্রেয়া অফ সোনাগড়" তাদের প্রধান নারী চরিত্রদের অভ্যন্তরীণ সংগ্রামের কথা বলে। প্রধান চরিত্রগুলিকে তাদের নিজস্ব গোপন বিষয় নিয়ে মুক্ত নারী হিসেবে চিত্রিত করা হয়েছে। "সং অফ অনসূয়া" নারী-পুরুষের সম্পর্ককে "গভীরভাবে অনুসন্ধান" করার জন্য পরিচিত ছিল। তবে, "ইন্ডিয়া টুডে" এটির সমালোচনা করে বলেছে লেখাটি একজন লেখকের বিকল্প সাহিত্য ক্ষেত্রে একটি ব্যর্থ অভিযান, লেখক সম্ভবত "দ্য টু ফেসেস অফ ইন্দিরা গান্ধী" প্রকাশের পর রাজনৈতিক লেখায় বিশ্বাসযোগ্যতা হারিয়ে ফেলেছিলেন। "শ্রেয়া অফ সোনাগড়", একই ধরণের একটি গল্প। এখানে স্বামী এবং অন্য প্রেমিকের সাথে একজন মহিলার সম্বন্ধের সাথে সম্পর্কিত যৌনতার বিষয়টিকে তুলে ধরা হয়েছে। এখানে প্রধান চরিত্র শ্রেয়ার রাজনৈতিক ক্ষমতায় উত্থানের বর্ণনা দেওয়া হয়েছে, শ্রেয়া একজন মধ্যবিত্ত মেয়ে এবং সে এক রাজ পরিবারে বিবাহিত ছিল। সামন্ত প্রভুদের সঙ্গে রাজনীতির সংযোগ নিয়েও এটি আলোচনা করে।
উমা বাসুদেবের নারীবাদের চিত্রায়নকে ভারতীয় মাটিতে প্রোথিত না করে বরং পশ্চিমী-পক্ষপাতদুষ্ট বলে বর্ণনা করা হয়েছে।
মাধুরী বিজয়

মাধুরী বিজয় হাওয়াইতে বসবাসকারী একজন ভারতীয় লেখিকা। তিনি "দ্য ফার ফিল্ড" -এর লেখিকা, বইটি ভারতের সবচেয়ে মর্যাদাপূর্ণ সাহিত্য পুরস্কার, সাহিত্যের জন্য দ্বিতীয় জেসিবি পুরস্কার জিতেছে।
মাধুরী বিজয়ের জন্ম এবং বড় হয়ে ওঠা ভারতের বেঙ্গালুরুতে। ২০০৯ সালে, তিনি লরেন্স বিশ্ববিদ্যালয় থেকে ফাই বিটা কাপ্পা ডিগ্রি অর্জন করেন, সেখানে তিনি মনোবিজ্ঞান এবং ইংরেজি অধ্যয়ন করেছিলেন। স্নাতক শেষ করার পর, তিনি ওয়াটসন ফেলোশিপ লাভ করেন। এই ফেলোশিপ নিয়ে তিনি দক্ষিণ আফ্রিকা, মালয়েশিয়া ও তানজানিয়ায় যাবার সুযোগ পেয়েছিলেন এবং বিদেশে বসবাসকারী ভারতীয়দের উপর গবেষণা করেছিলেন। ফেলোশিপের পর, তিনি আইওয়া রাইটার্স ওয়ার্কশপে যোগদান করেন।
মাধুরী বিজয়ের প্রথম উপন্যাস, "দ্য ফার ফিল্ড", কাশ্মীর নিয়ে লেখা ছিল। বইটি সাহিত্যের জন্য জেসিবি পুরস্কার জিতেছে, এই পুরস্কারটি ভারতের সর্বোচ্চ সাহিত্য পুরস্কার হিসেবে বিবেচিত হয়। মাধুরী বলেন বইটি যে ভারতেও প্রকাশিত হয়েছে তাতে তিনি অবাক হয়েছেন, "দেশের বর্তমান আবহাওয়ার" কারণে প্রকাশকরা এটি গ্রহণ করতে অনিচ্ছুক ছিলেন।
তিনি পুশকার্ট পুরস্কার পেয়েছিলেন এবং দক্ষিণ এশীয় সাহিত্যের ক্ষেত্রে ডিএসসি পুরস্কারের জন্য দীর্ঘ তালিকাভুক্ত হয়েছিলেন। তাঁর লেখা প্রকাশিত হয়েছে "দ্য বেস্ট আমেরিকান ননরিকোয়ার্ড রিডিং", "ন্যারেটিভ ম্যাগাজিন" এবং "স্যালন" সহ অন্যান্য প্রকাশনাগুলিতে। ২০২০ সালের ১৭ আগস্ট, তাঁর ছোট গল্প "ইউ আর মাই ডিয়ার ফ্রেণ্ড" "দ্য নিউ ইয়র্কার" সংখ্যায় প্রকাশিত হয়েছিল, গল্পটিকে "দ্য বেস্ট আমেরিকান শর্ট স্টোরিজ ২০২১-এ" অন্তর্ভুক্ত করা হয়েছিল।
২০১৯ সাল অনুযায়ী, মাধুরী বিজয় হাওয়াইতে থাকেন, সেখানে তিনি ইংরেজি পড়ান।
ভিসেন্তে ক্যালদেরন স্টেডিয়াম

ভিসেন্তে ক্যালদেরন স্টেডিয়াম ( ) ছিল ১৯৬৬ থেকে ২০১৭ সাল পর্যন্ত আতলেতিকো মাদ্রিদ স্বাগতিক স্টেডিয়াম ছিল, যার ধারণক্ষমতা ছিল ৫৪,৯০৭ আসন। ২০২০ সালে এই মাঠটি বিলুপ্ত করা হয়। এটি স্পেনের মাদ্রিদের আরগানজুয়েলা জেলার মানজানারেসের তীরে অবস্থিত ছিল।
স্টেডিয়ামটি মূলত এস্তাদিও মানজানারেস নামে পরিচিত ছিল, তবে পরে এটি তাদের দলের দীর্ঘমেয়াদী সভাপতি ভিসেন্তে ক্যালদেরনের সম্মানে ভিসেন্তে ক্যালদেরন স্টেডিয়ামে পরিবর্তন করা হয়েছিল। ২০১৬–১৭ মৌসুমের সমাপ্তির পরে ২০১৭ সালে স্টেডিয়ামটি বন্ধ হয়ে যায়, আতলেতিকো মাদ্রিদ পরের মৌসুমের জন্য মেত্রোপলিতানো স্টেডিয়ামে স্থানান্তরিত হয়। ২০১৯ সালে ভাঙার কাজ শুরু হয় এবং পরের বছর শেষ হয়। এর ফলে স্টেডিয়ামটি বিলুপ্ত হয়ে যায়।
১৯৬৬ সাল থেকে মূল ক্ষমতা ছিল ৬২,০০০ জন। ১৯৮২ বিশ্বকাপের জন্য আরও ৪,০০০ আসন যুক্ত করার সিদ্ধান্ত নেওয়া হয়েছিল, সুতরাং ১৯৮২ সাল থেকে ২০০১ সাল পর্যন্ত ধারণক্ষমতা ৬৬,০০০ ছিল। ২০০১ সালের পরে স্টেডিয়ামটির আকার হ্রাস ২০১৭ সালে বন্ধ না হওয়া পর্যন্ত ছোট পদক্ষেপে শুরু হয়েছিল, যখন এটি ৫৫,০০০ আসনের নীচে দাঁড়িয়েছিল।
ভিসেন্তে ক্যালদেরনের একটি উল্লেখযোগ্য এবং বরং দর্শনীয় বৈশিষ্ট্যটি হল দক্ষিণ নোড টলেডো ব্রিজ থেকে চলমান এম-৩০ দ্বৈত ক্যারেজওয়েটি মূল স্ট্যান্ডগুলির একটির নীচে দিয়ে গেছে।
এল মেত্রোপলিতানোর স্থলাভিষিক্ত হিসেবে একটি নতুন স্টেডিয়ামের নির্মাণ কাজ শুরু হয়েছিল ১৯৫৯ সালে, কিন্তু আর্থিক সমস্যার কারণে তা বন্ধ হয়ে যায়। অবশেষে ১৯৬৬ সালে এস্তাদিও দেল মানজানারেস নামে মাঠটি খোলা হয়, ১৯৭২ সালে এর নাম পরিবর্তন করে ভিসেন্তে ক্যালদেরন রাখা হয়। ১৯৬৬ সালে উদ্বোধনের সময় স্টেডিয়ামটিতে ৬২,০০০ লোকের বসার ক্ষমতা ছিল। বিশ্বকাপের জন্য স্টেডিয়ামে আরও বেশি লোকের বসার দাবি করা হয়েছিল, তাই ১৯৮২ সালের মধ্যে ধারণক্ষমতা ছিল ৬৬,০০০ লোক। ২০০১ সাল পর্যন্ত ধারণক্ষমতা ৬৬,০০০ লোকের রাখা হয়েছিল, যখন ছোট ছোট ধাপে ছোট আকার পরিবর্তন শুরু হয়েছিল।
২৮শে মে ২০১৭-এ, এই স্টেডিয়ামের সর্বশেষ খেলাটি হয়েছিল সাবেক ও বর্তমান আতলেতিকো মাদ্রিদ এবং বিশ্ব একাদশের মধ্যে।
ব্রুস স্প্রিংস্টিন এবং দ্য রোলিং স্টোন্স উভয়ই ১৯৮৮ সাল এবং ১৯৮১ সালে এখানে সঙ্গীত পরিবেশন করেছিলেন। ২ আগস্ট ১৯৮৮-এ ব্রুস স্প্রিংস্টিন সঙ্গীত অনুষ্ঠানে ৭০,০০০ লোকের উপস্থিতি ছিল। দ্য রোলিং স্টোন্স ৬৮,০০০ লোকের উপস্থিতি ছিল। স্প্রিংস্টিন কনসার্ট এবং ক্যাম্প ন্যুতে স্প্রিংস্টিন কনসার্ট ৯৫,০০০ লোকের সামনে স্পেনের ইতিহাসে সবচেয়ে দ্রুত বিক্রিত টিকিট ছিল। ১৯৯২ সালের ২৩ সেপ্টেম্বর মাইকেল জ্যাকসন তার ডেঞ্জারাস ওয়ার্ল্ড ট্যুরের অংশ হিসেবে ৫৪,৯০৭ জনের কাছে একটি কনসার্টের আয়োজন করেন। মাদ্রিদে থাকাকালীন তিনি অসংখ্য হাসপাতাল পরিদর্শন করেছিলেন যেখানে অসুস্থ শিশুদের রাখা হয়েছিল যাদের জন্মের সময় আবিষ্কৃত রোগ এবং অন্যান্য অবস্থার জন্য চিকিৎসা এবং সাহায্যের প্রয়োজন ছিল। মেক্সিকান পপ গ্রুপ আরবিডি স্টেডিয়ামে তাদের ট্যুর সেলেস্টিয়াল চলাকালীন ২২ জুন ২০০৭-এ তাদের হেচো এন এস্পানা ডিভিডি রেকর্ড করেছে। এই সফরটি পুরো স্পেন জুড়ে ৮টি কনসার্টের জন্ম দেয়।
ভিসেন্তে ক্যালদেরন স্টেডিয়ামটি মানজানারেস নদীর তীরে অবস্থিত ছিল। মাঠের নিকটতম মেট্রো স্টেশনটি ছিল পিরামাইডস, লাইন ৫ এ অবস্থিত।
এই স্টেডিয়ামটি ১৪ বার কোপা দেল রেই (পূর্বে কোপা দেল জেনারেলিসিমো নামেও পরিচিত) এর ফাইনাল আয়োজন করেছে: ১৯৭৩, ১৯৭৪, ১৯৭৫, ১৯৭৭, ১৯৭৯, ১৯৮১, ১৯৮৬, ১৯৮৯, ১৯৯৪, ২০০৫, ২০০৮, ২০১২, ২০১৬ এবং ২০১৭।
স্টেডিয়ামটি ১৯৮২ ফিফা বিশ্বকাপের ৩টি খেলা আয়োজন করেছিল:
আদিল খান (অভিনেতা)

আদিল খান ( ; জন্ম: ৩ ফেব্রুয়ারি ১৯৮৩, অসলো, নরওয়ে) একজন নরওয়েজিয় নৃত্যশিল্পী এবং অভিনেতা। তিনি ২০০৬ সালে টিভি নরওয়ে কর্তৃক আয়োজিত নাচের প্রতিযোগিতা ড্যানসেফেবার (সিজন ১) বিজয়ী।
আদিল খান নরওয়ের অসলোতে জন্মগ্রহণ করেন। শৈশবে তিনি মুনকেলিয়ায় থাকতেন এবং পরে তার পরিবার গ্রোনল্যান্ডে চলে যায়, এরপর উলেভাল স্টেডিয়ামের কাছাকাছি একটি এলাকায় বসবাস শুরু করেন। তার বাবা পাকিস্তানের পাঞ্জাব প্রদেশের এবং মা আফগানিস্তান থেকে আগত একজন পশতুন। আদিল খানের বড় ভাই হলেন চলচ্চিত্র পরিচালক এবং মানবাধিকার কর্মী দিয়াহ খান।
২০০৯ সালে, তৎকালীন রাষ্ট্রপতি বারাক ওবামার সৎ বোন আউমা ওবামার জন্য মাইকেল জ্যাকসনের "ম্যান ইন দ্য মিরর" গানটি গাওয়ার জন্য আদিল খানকে আমন্ত্রণ জানানো হয়। এটি আফ্রিকার জন্য তহবিল সংগ্রহের প্রচারণার অংশ ছিল।
১৯৯৯ সালে, খান তার বন্ধুদের সাথে মিলে নৃত্যদল ফ্লোর নাইটস প্রতিষ্ঠা করেন এবং কোপেনহেগেনে বসবাসকালে তিনি ব্রেকড্যান্সদল ন্যাচারাল ইফেক্টসের সদস্য ছিলেন। তিনি বিভিন্ন নৃত্য প্রতিযোগিতায় জয়লাভ করেছেন, যেমন বি-বয় রাম্বল ১৯৯৯, স্ক্যান্ডিনেভিয়ান ব্যাটল অফ দ্য ইয়ার ২০০১, এবং টাইম ২ ব্যাটল ইন মালমো। ২০০৬ সালে, তিনি নরওয়ের জাতীয় নৃত্য প্রতিযোগিতা ড্যানসেফেবারের উদ্বোধনী মরশুমে প্রথম স্থান অর্জন করেন। তার পর, তিনি লস অ্যাঞ্জেলেসে কোয়েস্ট ক্রু-এ যোগ দেন, যারা "আমেরিকার বেস্ট ড্যান্স ক্রু" তৃতীয় মরশুমে বিজয়ী হয়।
ড্যানসেফেবার জেতার পর, আদিল খান নরওয়ের জাতীয় থিয়েটার থেকে অভিনয়ের প্রস্তাব পেতে শুরু করেন। ২০০৬ সালে তিনি অসলো নাই থিয়েটারে "ওয়েস্ট সাইড স্টোরি"-তে বার্নার্ডো চরিত্রে অভিনয় করেন। এরপর তিনি "দ্য নাটকক্র্যাকার" এবং "দ্য জঙ্গল বুক"-এ মোগলি চরিত্রে অভিনয় করে ব্যাপক প্রশংসা অর্জন করেন। তার অভিনয় দক্ষতা তাকে সেরা পুরুষ চরিত্র বিভাগে হেডা পুরস্কারের জন্য মনোনয়ন এনে দেয়, যা ছিল নরওয়ের সর্বকনিষ্ঠ পুরুষ অভিনেতা হিসেবে এই পুরস্কারের জন্য মনোনয়ন পাওয়া ঘটনা।
আদিল খান ২০১৩ ও ২০১৪ সালে NRK1-এ "আদিলস হেমেলিগে ড্যান্সেরে" শিরোনামে দুটি ধারাবাহিক অনুষ্ঠানের উপস্থাপক ছিলেন। এছাড়া, ২০১১ ও ২০১২ সালে নরস্কে ট্যালেন্টার (নরওয়েজিয়ান ট্যালেন্ট) এর বিচারক হিসেবে দায়িত্ব পালন করেন।
শামস আলম

মোহাম্মদ শামস আলম শেখ (জন্ম: ১৭ জুলাই ১৯৮৬) একজন ভারতীয় প্যারা সাঁতারু। ২০২৪ সালের ২ ফেব্রুয়ারি পর্যন্ত, তিনি পুরুষদের ১০০ মিটার বাটারফ্লাই (S5 বিভাগ) এবং ৫০ মিটার ব্রেস্টস্ট্রোক (SB4 বিভাগ)-এ বিশ্ব প্যারা সাঁতার (WPS) কর্তৃক ১ নম্বর অবস্থানে রয়েছেন। ২০২৪ সালের ১০ নভেম্বর, তিনি দীর্ঘতম উন্মুক্ত পানিতে সাঁতার কাটার জন্য একটি বিশ্ব রেকর্ড স্থাপন করেন।
আলম বিহারের মধুবনী জেলার রাথাউস গ্রামে জন্মগ্রহণ করেন এবং পরে তার পরিবার মুম্বাইতে চলে আসে। ২৪ বছর বয়সে, তার পিঠের নীচের অংশে একটি টিউমার তৈরি হয়, যার কারণে ব্যর্থ অস্ত্রোপচারের পর তার নীচের অঙ্গগুলো অচল হয়ে পড়ে। তিনি বর্তমানে মুম্বাইয়ের ধারাভিতে বসবাস করছেন। রিজভি কলেজ অফ ইঞ্জিনিয়ারিং থেকে মেকানিক্যাল ইঞ্জিনিয়ারিংয়ে স্নাতক ডিগ্রি এবং চেন্নাইয়ের সত্যবামা বিশ্ববিদ্যালয় থেকে এমবিএ ডিগ্রি অর্জন করেছেন। তার পরিবার কুস্তিগীরদের পরিবার।
আলম ২০১৮ সালে ইন্ডিয়ান ওপেন প্যারা সুইমিং চ্যাম্পিয়নশিপে চারটি স্বর্ণ পদক এবং ২০১৬ সালে কুইবেকের গ্যাটিনিউতে অনুষ্ঠিত ক্যান-অ্যাম প্যারা সুইমিং চ্যাম্পিয়নশিপে একটি ব্রোঞ্জ পদক লাভ করেন। ২০২২ সালে তিনি পর্তুগালের মাদেইরা শহরে অনুষ্ঠিত বিশ্ব প্যারা সাঁতার চ্যাম্পিয়নশিপ এবং ২০১৮ সালে ইন্দোনেশিয়ার জাকার্তায় অনুষ্ঠিত এশিয়ান প্যারা গেমসে ভারতের প্রতিনিধিত্ব করেন। ৩ ডিসেম্বর ২০২১ তারিখে ভারতের রাষ্ট্রপতি তাকে "সেরা প্রতিবন্ধী ক্রীড়াবিদ" পুরস্কারে সম্মানিত করেন।
আলম ২০১০ সালের আগে কারাতে সম্পর্কে আগ্রহী ছিলেন এবং রাজ্য ও জাতীয় স্তরে কারাতে প্রতিযোগিতায় অংশগ্রহণ করতেন। কিন্তু অস্ত্রোপচারের পর তিনি সাঁতার শেখা শুরু করেন। তিনি ভারতীয় জাতীয় প্যারা সাঁতার চ্যাম্পিয়নশিপের ১২ তম থেকে ১৭ তম আসরে মোট ১৫টি পদক জিতেছেন এবং ২০১৮ সালের এশিয়ান প্যারা গেমসের জন্য ৫০ মিটার, ১০০ মিটার বাটারফ্লাই এবং ফ্রিস্টাইলসহ অন্যান্য বিভাগে নির্বাচিত হন। ২০১৬ সালে তিনি কুইবেকের গ্যাটিনিউতে অনুষ্ঠিত ক্যান-অ্যাম প্যারা সাঁতার চ্যাম্পিয়নশিপে পুরুষদের ১০০ মিটার ব্রেস্টস্ট্রোক SB4 বিভাগে ব্রোঞ্জ পদক লাভ করেন।
মার্কিন যুক্তরাষ্ট্রের পররাষ্ট্র দপ্তরের গ্লোবাল স্পোর্টস মেন্টরিং প্রোগ্রামের মাধ্যমে ২০১৮ সালে প্রতিবন্ধী ক্রীড়া এবং ক্রীড়া কূটনীতিতে সেরা উদীয়মান নেতা হিসেবে আলম শেখকে সম্মানিত করা হয়। ২০২০ সালে, এশিয়ার ৩০০ প্রভাবশালী ব্যক্তির তালিকায় কিরণ রাইয়ের সঙ্গে তার সাক্ষাৎকার প্রকাশিত হয়েছিল। ২০২০ সালের আন্তর্জাতিক প্রতিবন্ধী ব্যক্তি দিবসে বিহার সরকারের সমাজকল্যাণ বিভাগ তাকে "রোল মডেল রাষ্ট্রীয় পুরস্কার" প্রদান করে। বিহার প্যারা স্পোর্টস অ্যাসোসিয়েশন তাকে ২০২০ সালের সেরা আন্তর্জাতিক ক্রীড়াবিদ পুরস্কারে ভূষিত করে। ২২ ফেব্রুয়ারি ২০২৫ তারিখে, চেন্নাইয়ে আয়োজিত ২৩ তম ক্যাভিনকেয়ার অ্যাবিলিটি অ্যাওয়ার্ডস-এ তিনি মাস্টারি অ্যাওয়ার্ড লাভ করেন।
২০১৭ সালের ৮ এপ্রিল, আলম গোয়ার ক্যান্ডোলিম সৈকতে ৪ ঘণ্টায় ৯ কিলোমিটার সাঁতার কেটে একজন পক্ষাঘাতগ্রস্ত ব্যক্তির জন্য দীর্ঘতম খোলা সমুদ্র সাঁতারের বিশ্ব রেকর্ড গড়েন। একই বছরে, পাটনা, বিহারে অনুষ্ঠিত জাতীয় তক্ষশীলা উন্মুক্ত পানির সাঁতার প্রতিযোগিতায় তিনি গঙ্গা নদীতে ১৩ কিলোমিটার সাঁতার কেটে নতুন বিশ্ব রেকর্ড স্থাপন করেন। এই রেকর্ডটি ওয়ার্ল্ড রেকর্ডস ইউনিয়ন কর্তৃক অনুমোদিত হয়।
২০২৫ সালের জানুয়ারিতে, আলম আইসল্যান্ডে অনুষ্ঠিত রেইকজাভিক আন্তর্জাতিক গেমসে ২০০ মিটার ব্রেস্টস্ট্রোক ইভেন্টে সোনা জিতে নতুন ভারতীয় ও এশিয় রেকর্ড গড়েন।
তাজিকিস্তান জাতীয় অলিম্পিক কমিটি

তাজিকিস্তান জাতীয় অলিম্পিক কমিটি (; এছাড়াও সংক্ষেপে আইওসি কোড টিজেকে দ্বারা পরিচিত) হলো তাজিকিস্তানের জাতীয় অলিম্পিক কমিটি। এই সংস্থাটির ১৯৯২ সালে প্রতিষ্ঠিত হয়েছে; প্রতিষ্ঠার ১ বছর পর ১৯৯৩ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর তাজিকিস্তানের দুশানবেতে অবস্থিত।
বর্তমানে তাজিকিস্তান জাতীয় অলিম্পিক কমিটির সভাপতির দায়িত্ব পালন করছেন এমোমালি রাহমন, যিনি ২০০৯ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন মুহাম্মদশো আব্দুল লোজোদা।
১৯৯২ সালে তাজিকিস্তানের বহু-ক্রীড়ার সর্বোচ্চ সংস্থা হিসেবে তাজিকিস্তান জাতীয় অলিম্পিক কমিটি প্রতিষ্ঠিত হয়েছে। ইব্রাগিম খাসানভ এই সংস্থার প্রথম সভাপতির দায়িত্ব পালন করেছেন, যিনি ১৯৯২ হতে ১৯৯৫ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় চার বছর পর তাজিকিস্তান ১৯৯৬ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ২০০২ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
অন্ধ জাতীয়তাবাদ

অন্ধ জাতীয়তাবাদ হলো চরম জাতীয়তাবাদ উদাহরণস্বরূপ নাৎসিবাদ, ফ্যাসিবাদ এবং উগ্র জাতীয়তাবাদ । এটি মূলত হলো পারিবারিক সামরিকবাদ, ব্যক্তিত্বের প্রতি ভালোবাসা, শ্রেণীবাদ, জাতীয় প্রতীকবাদের প্রতি গর্ব, উৎপত্তি ও প্রতিষ্ঠাতা পৌরাণিক কাহিনী এবং সাধুদের জন্য একটি প্রচার ক্ষেত্র। এটি সমস্ত বিদেশী জাতি এবং বহিরাগতদের প্রতি সম্প্রসারণবাদী জাতীয়তাবাদের ঘৃণার অনুরূপ। একটি উল্লেখযোগ্য ব্যতিক্রম হল অনেক জাতীয়তাবাদী সংগঠন সামাজিক গোষ্ঠীর মধ্যে বিয়ের মাধ্যমে শান্তিতে বিশ্বাস করেন। এটি এমন এক জাতীয়তাবাদ "যা মানুষের মনের যৌক্তিক প্রকৃতিকে নিজেকে প্রকাশ করতে দেয় না"। 
এটি যুদ্ধের মধ্যবর্তী সময়ে সর্বগ্রাসী এবং কর্তৃত্ববাদী শাসনব্যবস্থা ব্যাখ্যা করার জন্য ব্যবহৃত হয়েছিল, যা শেষ পর্যন্ত দ্বিতীয় বিশ্বযুদ্ধের দিকে পরিচালিত করেছিল। এই শব্দটিকে কখনো কখনো আমেরিকান সম্প্রসারণবাদের সাথে যুক্ত বলে মনে করা হয়।
"অন্ধ জাতীয়তাবাদ" শব্দটির প্রাচীনতম ব্যবহার ব্রিটিশ ইতিহাসবিদ রবার্ট উইলিয়াম সেটন-ওয়াটসনের ১৯০৮ সালের বই "রেশিয়াল প্রবলেমস ইন হাঙ্গেরি"-এ পাওয়া যায়:
এটা বলাই বাহুল্য যে, ম্যাগয়ার প্রেসের মনোভাব সংসদীয় জিঙ্গোদের মতোই ছিল; এমনকি পেস্টার লয়েডও, যারা বিষয়টিকে স্পষ্টতই সংযতভাবে উপস্থাপন করেছিল, তারা লিখেছিল: "আমরা আর হ্লিংকা এবং হোডজাদের কথা বলব না। এরা ছোট ছোট পোনা, যারা অন্ধ জাতীয়তাবাদের উপর নির্ভর করে বেঁচে থাকে, ঠিক যেমন আমাদের মধ্যে যারা উন্মত্ত শৌভিনবাদের মাধ্যমে সম্মান এবং সম্পদ অর্জন করে। এই ধরণের লোকেরা আইন ভঙ্গ করলে তাদের কলার ধরে এবং বাস্তা ধরে।"
লেমান–শেফে উপপাদ্য

পরিসংখ্যানে পরিপূর্ণতা, যথেষ্টতা, অনন্যতা, এবং সেরা পক্ষপাতহীন অনুমানের ধারণাগুলো যে আসলে একই সূত্রে গাঁথা তা আমরা বুঝতে পারি লেমান–শেফে উপপাদ্য () থেকে। এই উপপাদ্যটি বলে যে, কোনো অনুমানকারী যদি একটি অজানা পরিমাণের জন্য পক্ষপাতহীন হয়, এবং শুধুমাত্র একটি পরিপূর্ণ ও যথেষ্ট পরিসংখ্যাতের মাধ্যমে ডেটার ওপর নির্ভর করে, তাহলে সেটি ওই অজানা পরিমাণের জন্য একমাত্র সেরা পক্ষপাতহীন অনুমানকারী। উপপাদ্যটির নামকরণ করা হয়েছে এরিখ লিয়ো লেমান এবং হেনরি শেফে-এর নামে, তাদের দুইটি প্রাথমিক গবেষণাপত্রের ভিত্তিতে।
ধরা যাক formula_1-এর জন্য formula_2 একটি পরিপূর্ণ ও যথেষ্ট পরিসংখ্যাত। আরও ধরা যাক formula_2-এর ওপর ভিত্তি করে তৈরী করা একটি পক্ষপাতহীন অনুমানকারী হলো formula_4। পক্ষপাতহীন হওয়াতে formula_5 হবে। তাহলে formula_4 হবে formula_7-এর জন্য একমাত্র সর্বনিম্নভেদ পক্ষপাতহীন অনুমানকারী ()।
ধরি, 
যদি formula_15 হয়, তাহলে formula_16 হবে formula_12-এর একমাত্র সর্বনিম্নভেদ পক্ষপাতহীন অনুমানকারী।
ধরি formula_18। রাও–ব্ল্যাকওয়েল উপপাদ্য অনুযায়ী, formula_19 যদি formula_12-এর একটি পক্ষপাতহীন অনুমানকারী হয়, তাহলে formula_16-ও formula_12-এর একটি পক্ষপাতহীন অনুমানকারী এবং এর ভেদাঙ্ক formula_19-এর ভেদাঙ্কের চেয়ে বড়ো নয়। অর্থাৎ formula_16 একটি সর্বনিম্নভেদ পক্ষপাতহীন অনুমানকারী।
আমাদেরকে এখন formula_16-এর অনন্যতা প্রমাণ করতে হবে। অর্থাৎ আমাদেরকে প্রমাণ করতে হবে যে formula_16-ই একমাত্র সর্বনিম্নভেদ পক্ষপাতহীন অনুমানকারী।
ধরি formula_27 অন্য একটি সর্বনিম্নভেদ পক্ষপাতহীন অনুমানকারী। সেক্ষেত্রে formula_28-ও একটি পক্ষপাতহীন অনুমানকারী যার ভেদাঙ্ক formula_27-এর ভেদাঙ্কের চেয়ে বড়ো নয়। তাহলে,
formula_30
যেহেতু formula_14 একটি পরিপূর্ণ পরিবার
formula_32
formula_33
অতএব, formula_34 ফাংশনটি formula_35-এর একমাত্র ফাংশন যার ভেদাঙ্ক অন্য কোনো পক্ষপাতহীন অনুমানকারীর চেয়ে বড়ো নয়। তাই formula_16 একমাত্র সর্বনিম্নভেদ পক্ষপাতহীন অনুমানকারী।
প্রথম আব্দুল ওয়াহিদ

আবু মুহাম্মদ আবদ আল-ওয়াহিদ 'আল-মাখলু' ( "আবু মুহাম্মাদ আব্দুল ওয়াহিদ ইবনে ইউসুফ)" ১২২৪ সালে এক বছরেরও কম সময়ের জন্য আলমোহাদ খলিফা ছিলেন।
আব্দুল ওয়াহিদ ছিলেন মহান আলমোহাদ বিজয়ী আবু ইয়াকুব ইউসুফের পুত্র এবং প্রয়াত খলিফা ইয়াকুব আল-মনসুরের (মৃত্যু: ১১৯৯) ছোট ভাই। তিনি আল-আন্দালুসে সামরিক অভিযানে গুরুত্বপূর্ণ ভূমিকা পালন করেন। ১২০২ সালে মালাগার গভর্নর নিযুক্ত হন। ১২০৬ সালে তাকে মাসমুদা গোত্রের হাসকুরা শাখার প্রধান নির্বাচিত করা হয়। এরপর তিনি কিছু সময়ের জন্য সিজিলমাসার গভর্নর হিসেবে দায়িত্ব পালন করেন। ১২২১ সালের দিকে সেভিলের গভর্নর হিসেবেও দায়িত্ব পালন করেন।
১২২৪ সালে তিনি মারাকেশে ফিরে আসেন। তখন তার ভাইপো খলিফা দ্বিতীয় ইউসুফ দুর্ঘটনায় মারা যান। তার কোনো উত্তরাধিকারী ছিল না। প্রাসাদের উজির আবু সাঈদ উসমান ইবনে জামি’ দ্রুত ষাটোর্ধ্ব আব্দুল ওয়াহিদকে খলিফা হিসেবে প্রস্তাব করেন। মারাকেশের আলমোহাদ শেখ নেতারা তাকে দ্রুত নতুন খলিফা বানিয়ে দেন। কিন্তু এই নির্বাচন খুব তাড়াহুড়ো করে হয়েছিল এবং সম্ভবত নিয়মের বাইরে ছিল। তাই আল-আন্দালুসে শাসন করা ইউসুফের ভাইপোরা, আল-নাসিরের ভাইয়েরা এতে আপত্তি করেন। তারা এমন একজন খলিফা চাইছিলেন যিনি কম অভিজ্ঞ এবং সহজে তাদের কথা মানবেন। এতে তারা প্রদেশে নিজেদের মতো শাসন চালাতে পারতেন। যেমনটা দ্বিতীয় ইউসুফের সময় তারা করেছিল। এই ঘটনা আলমোহাদ পরিবারের মধ্যে ঝামেলা বাড়ায়। অনেক দিন ধরে গড়ে ওঠা জোট ভেঙে যায়। পরিবারের বিভিন্ন দল, প্রাসাদের লোকজন এবং গোত্রের নেতাদের মধ্যে লড়াই শুরু হয়।
এটি আলমোহাদ খিলাফতে প্রথম গুরুতর উত্তরাধিকার বিরোধ ছিল। সাধারণত আলমোহাদরা নতুন খলিফার পেছনে ঐক্যবদ্ধ থাকত। কিন্তু এবার তা ঘটেনি। আবু জায়েদ ইবনে ইউজ্জান একজন প্রাক্তন উচ্চপদস্থ আমলা ছিলেন। তাকে ইবনে জামি'ই অপমানিত এবং নির্বাসিত করেছিলেন। এক ষড়যন্ত্রের মাধ্যমে আন্দালুসের গভর্নররা সেভিয়ায় আবদুল্লাহ আল-আদিলকে খলিফা ঘোষণা করেন এবং মরক্কো আক্রমণের প্রস্তুতি নেন।
প্রথম আব্দুল ওয়াহিদ খলিফা হিসেবে বেশিদিন টিকে থাকতে পারেননি। ইবনে ইউজ্জান দক্ষিণ মরক্কোতে হিনতাতা গোত্রের শেখ আবু জাকারিয়া এবং তিনমালের গভর্নর ইউসুফ ইবনে আলির সাহায্যে মারাকেশ প্রাসাদ দখল করেন। ইউজ্জান একই সাথে ইবনে জামি‘ই ও তার সমর্থকদের অপসারণ করেন (ইবন জামি‘ই শেষ পর্যন্ত আটলাস পর্বতমালায় নির্বাসনে থাকাকালীন নিহত হন)। ১২২৪ সালের সেপ্টেম্বরে খলিফা আব্দুল ওয়াহিদ প্রথমকে গলা টিপে হত্যা করা হয়। এজন্য তাকে "আল-মাখলু" বলা হয়, যার মানে "পদচ্যুত"।
পোত্তুরি বিজয়লক্ষ্মী

পোত্তুরি বিজয়লক্ষ্মী তেলুগু ভাষার একজন লেখিকা, যিনি তাঁর হাস্যরসাত্মক ছোটগল্পের জন্য সুপরিচিত।
পোত্তুরি বিজয়লক্ষ্মী অন্ধ্রপ্রদেশের গুন্টুর জেলার ইয়াজালি গ্রামে জন্মগ্রহণ করেন। তাঁর মা ও বাবার নাম যথাক্রমে ভল্লুরী সত্যবানী এবং ভল্লুরী ভেঙ্কটা কৃষ্ণ মূর্তি। তিনি ১৯৭০ সালে পি ভি শিবা রাওয়ের সাথে বিবাহ বন্ধনে আবদ্ধ হন। তাঁদের দুই সন্তানের নাম শিরিষ এবং প্রবীণ কুমার। তিনি বর্তমানে তাঁর পরিবারের সাথে অন্ধ্র প্রদেশের হায়দ্রাবাদে থাকেন।
বিজয়লক্ষ্মী তেলুগু ভাষায় প্রায় ২৫০টি ছোট গল্প এবং ১৪টি উপন্যাস লিখেছেন। তাঁর প্রথম উপন্যাস, "প্রেমলেখা" নিয়ে ১৯৮৪ সালে একটি চলচ্চিত্রে নির্মিত হয়েছিল, যার পরিচালক ছিলেন জান্ধ্যালা। বিজয়লক্ষ্মী অল ইণ্ডিয়া রেডিওতেও কাজ করেছিলেন। তাঁর হাস্যরসাত্মক ছোটগল্পগুলি অনেক তেলুগু সাপ্তাহিক পত্রিকায় প্রকাশিত হয়েছিল, পত্রিকাগুলির মধ্যে কয়েকটির নাম হল "ইনাডু আদিভারম", "চতুরা" এবং "অন্ধ্র জ্যোতি"। এরপর এই ছোটগল্পগুলি, তাঁর অন্যান্য গল্পগুলির সাথে, তেলুগু ছোটগল্পের বইগুলিতে সংকলত হয়েছিল।
বিজয়লক্ষ্মীর লেখা তেলুগু ছোট গল্পের বই:
অনাইতা নায়ার

অনাইতা নায়ার (জন্ম: ১৯ জুলাই ১৯৮৪) একজন ভারতীয় চলচ্চিত্র ও নাট্যমঞ্চ অভিনেত্রী এবং গায়িকা। ইনি শাহরুখ খান অভিনীত ক্রীড়া-কেন্দ্রিক চলচ্চিত্র "চক দে ইন্ডিয়া" (২০০৭) -এ ভারতীয় মহিলা জাতীয় হকি দলের সদস্য আলিয়া বোসের ভূমিকায় অভিনয় করার জন্য সর্বাধিক পরিচিত।
অনাইতা বেঙ্গালুরুতে জন্মগ্রহণ করেন। তার বাবা মালয়ালি এবং মা পার্সি বংশদ্ভোত। তিনি বেঙ্গালুরুর "দ্য ফ্র্যাঙ্ক অ্যান্থনি পাবলিক স্কুলে" তার স্কুলজীবন সম্পন্ন করেন এবং বেঙ্গালুরু বিশ্ববিদ্যালয়ে পড়াশোনা করেন। পড়াশোনা শেষ করে অনাইতা মুম্বাই চলে আসেন। ২০০৭ সালে মুক্তিপ্রাপ্ত ক্রীড়া-কেন্দ্রিক চলচ্চিত্র ""চক দে ইন্ডিয়া" "-তে ভারতীয় মহিলা জাতীয় হকি দলের সদস্য আলিয়া বোসের ভূমিকায় অভিনয় করার পর তিনি খ্যাতি অর্জন করেন। তিনি দুটি মালায়ালাম ছবি, "বাই দ্য পিপল" (২০০৫) এবং "আইজি" (২০০৯) -তেও অভিনয় করেছেন।
অনাইতা বেশ কয়েকটি টিভি বিজ্ঞাপনেও অভিনয় করেছিলেন। রণবীর কাপুরের সাথে ভার্জিন মোবাইল সংস্থার বিজ্ঞাপ্নে তিনি উপস্থিত ছিলেন। এছাড়াও ডেইরি মিল্ক সিল্ক, এসার, ডাভ, মেডিকেল অ্যাবোর্শন পিলস এবং নেসক্যাফে ইত্যাসি সংস্থার বিজ্ঞাপনে তিনি উপস্থিত ছিলেন।
তিনি ব্রিটিশ - ভারতীয় কৌতুক ধারাবাহিক "মুম্বাই কলিং" -এ বিন্দিয়া চরিত্রে অভিনয় করেছিলেন। তার দ্বিতীয় হিন্দি ছবি ছিল শ্যাম বেনেগাল পরিচালিত "ওয়েল ডন আব্বা" (২০১০)। নাগেশ কুকুনুর পরিচালিত "আশায়েঁ" ছবিতে অনাইতা একজন ক্যান্সার রোগীর চরিত্রে অভিনয় করেছিলেন। চরিত্রটির জন্য, তিনি তার মাথার চুল কেটে দিয়েছিলেন । তিনি আব্বাস টায়রেওয়ালার "ঝুঠা হি সহি" এবং রোহান সিপ্পির "দম মারো দম" চলচ্চিত্রে অভিনয় করেছিলেন। অনাইতার সাম্প্রতিক মুক্তিপ্রাপ্ত ছবিগুলো হলো সুনীল পিল্লাই পরিচালিত "একান্ত" এবং নিশিকান্ত কামাত পরিচালিত "ফোর্স" ।
অভিনয়ের পাশাপাশি, অনাথা "এস ফাইভ" নামক একটি সংগীত দলের অংশ ছিলেন, তারা সনি-বিএমজির সাথে "ইসাই" সংগীত অ্যালবামটি প্রকাশ করেছিলেন।
অপর্ণা নায়ার

অপর্ণা নায়ার হলেন একজন ভারতীয় অভিনেত্রী। ইনি মূলত মালায়ালাম সিনেমা জগতের সাথে যুক্ত।
অপর্ণাকে সিনেমার সাথে পরিচয় করিয়ে দেন প্রবীণ লেখক-পরিচালক লোহিতদাস। তার পরিচালিত "নিবেদ্যম" ছবির মাধ্যমে অপর্ণার চলচ্চিত্র জগতে অভিষেক ঘটে। "নিবেদ্যমের" পর অপর্ণা "ছায়ামুখী" নাটকে পাঞ্চালীর চরিত্রে অভিনয় করেন, যেখানে মোহনলাল এবং মুকেশ মুখ্য ভূমিকায় ছিলেন। অপর্ণা মণিকুত্তনের বিপরীতে ২০০৯ সালের চলচ্চিত্র "মেঘতীর্থম-" এ অভিনেত্রী কবিয়ুর পোন্নাম্মার অভিনীত চরিত্রের তরুণ বয়সের ভূমিকায় অভিনয় করেছিলেন।
২০১০ সালে, তিনি অরুণ কুমার অরবিন্দের "ককটেল" চলচ্চিত্রে অনুপ মেনন, জয়সূর্য এবং সম্ভ্রুতা সুনীলের মতো অভিনেতাদের সাথে অভিনয় করেন। চলচ্চিত্রটি বাণিজ্যিকভাবে সাফল হয়। এই চলচ্চিত্রটিকে মালায়ালাম সিনেমায় নতুন ভাবধারার আন্দোলনের প্রথম দিকের সংজ্ঞায়িত চলচ্চিত্রগুলির মধ্যে একটি হিসেবে বিবেচনা করা হয়। "কেয়ামে" চলচ্চিত্রে অপর্ণা অভিনেতা বালার সাথে জুটি বেঁধেছিলেন। 
অপর্ণার প্রথম তামিল চলচ্চিত্র ছিল "এদুভুম নাদাক্কুম" । এরপর তিনি "বিউটিফুল" ছবিতে অভিনয় করেন এবং তার অভিনয়ের জন্য প্রশংসা পান। এরপর অপর্ণা শঙ্কর পরিচালিত "স্ট্রিটলাইটে" অভিনয় করেন, যেখানে তিনি চারটি চরিত্রে অভিনয় করেন। তিনি "মাল্লু সিং", "থাত্তাথিন মারায়াথু" এবং জোশির "রান ব্যাবি রানের" মতো জনপ্রিয় চলচ্চিত্রে অভিনয় করেছিলেন।
অপর্ণা পি নায়ার

অপর্ণা পি নায়ার (৩০ নভেম্বর ১৯৮৯ - ৩১ আগস্ট ২০২৩) ছিলেন একজন ভারতীয় অভিনেত্রী। অপর্ণা মূলত মালায়ালাম টেলিভিশন ধারাবাহিকে অভিনয় করতেন।
অপর্ণা পি নায়ার টেলিভিশন ধারাবাহিকের অভিনেত্রী হিসাবে পরিচিত ছিলেন। তিনি "চন্দনামাঝা", "আটমাসখি", "মিথিলি বীন্দুম বরুণু ," এবং "দেবস্পর্শমের" মতো টেলিভিশন ধারাবাহিকে তার ভূমিকার জন্য পরিচিত ছিলেন। এছাড়াও অপর্ণা চলচ্চিত্রে অভিনয় করেছিলেন। তিনি "মেঘতীর্থম", "মুদ্দুগাউ" "আচায়ান্স", "কোডাথি সমাক্ষম বালান বকিল" ইত্যাদি জনপ্রিয় চলচ্চিত্রে অভিনয়ের জন্য পরিচিত। 
অপর্ণা বিবাহিত ছিলেন এবং তার দুটি কন্যা ছিল। 
২০২৩ সালের ৩১শে আগস্ট তারিখে অপর্ণা আত্মহত্যা করেন। মৃত্যুকালে তার বয়স ছিল ৩৩ বছর। তাকে তার ঘরে ঝুলন্ত অবস্থায় পাওয়া যায়।
ঊষা বিজয়রাঘবন

উষা বিজয়রাঘবন (জন্ম ১৯৬১) একজন ভারতীয় আণবিক জীববিজ্ঞানী। তিনি ইণ্ডিয়ান ইনস্টিটিউট অফ সায়েন্সের মাইক্রোবায়োলজি এবং কোষ জীববিজ্ঞান বিভাগের অনুষদে আছেন। তাঁর প্রধান গবেষণার বিষয় হল আণবিক জেনেটিক্স, উদ্ভিদ উন্নয়ন।
তিনি "উইমেন ইন সায়েন্স" বিভাগে স্থান পেয়েছেন।
ঊষা বিজয়রাঘবন দিল্লি বিশ্ববিদ্যালয় থেকে বিএসসি (অনার্স) এবং চণ্ডীগড়ের পোস্ট গ্র্যাজুয়েট ইনস্টিটিউট অফ মেডিকেল এডুকেশন অ্যাণ্ড রিসার্চ (পিজিআই) থেকে এমএসসি ডিগ্রি অর্জন করেছেন। তিনি ক্যালিফোর্নিয়া ইনস্টিটিউট অফ টেকনোলজি থেকে ইস্ট মলিকুলার জেনেটিক্সের ওপর অধ্যাপক জে অ্যাবেলসনের সাথে ডক্টরেট অধ্যয়ন করেন। পরবর্তীকালে, তিনি অধ্যাপক ই মেয়ারোভিটজের সাথে পোস্টডক্টরাল ফেলো হিসেবে উদ্ভিদ জেনেটিক্সের উপর কাজ করেন, যেখানে তিনি পুষ্পোদ্গম নিয়ন্ত্রণকারী জিনের ওপর গবেষণা শুরু করেন। ভারতে ফিরে আসার পর, তিনি বেঙ্গালুরুতে ইণ্ডিয়ান ইনস্টিটিউট অফ সায়েন্স (আইআইএসসি) তে অনুষদের পদ গ্রহণ করেন (১৯৯০)।
ঊষা বিজয়রাঘবন ১৯৯০ সালে ব্যাঙ্গালোরের ইণ্ডিয়ান ইনস্টিটিউট অফ সায়েন্সে অনুষদের পদ গ্রহণ করেন। সেখানে তিনি এখন মাইক্রোবায়োলজি এবং কোষ জীববিজ্ঞান বিভাগে অধ্যাপক হিসেবে কর্মরত আছেন।আইআইএসসি-তে তাঁর গবেষণা দল ঈস্ট এবং উদ্ভিদের মধ্যে জিনের কার্যকলাপ কিভাবে নিয়ন্ত্রিত হয় তার বিভিন্ন দিক বোঝার জন্য আণবিক জেনেটিক্স এবং কার্যকরী জিনোমিক্স ব্যবহার করে। আইআইএসসি-তে যোগদানের পর থেকে, বিজয়রাঘবনের গবেষণার লক্ষ্য হল ফুল এবং উদ্ভিদের আকারবিদ্যা নিয়ন্ত্রণকারী জিনগুলি অধ্যয়ন করা।
অধ্যাপক বিজয়রাঘবনের নির্দেশনায় মাইক্রোবায়োলজি এবং কোষ জীববিজ্ঞান বিভাগ আণবিক জেনেটিক্স এবং কার্যকরী জিনোমিক্স ব্যবহার করে ট্রান্সক্রিপশনাল এবং পোস্ট-ট্রান্সক্রিপশনাল স্তরে ইউক্যারিওটিক জিন নিয়ন্ত্রণ বুঝতে আগ্রহী। কোষ বিভাজন এবং পৃথকীকরণের ওপর এই ধরনের নিয়ন্ত্রিত জিন প্রকাশের প্রভাব অধ্যয়ন করা হচ্ছে। বিশেষ করে, প্রাক-এমআরএনএ স্প্লাইসিং ফ্যাক্টরের আণবিক জেনেটিক অধ্যয়ন; স্প্লাইসোসোমের সমাবেশ দুটি প্রাক-এমআরএনএ স্প্লাইসিং বিক্রিয়ার জন্য প্রয়োজনীয়। তাঁরা স্প্লাইসোসোম অ্যাসেম্বলি, স্প্লাইসিং বিক্রিয়া এবং বিশ্বব্যাপী জিন প্রকাশের ওপর প্রাক-এমআরএনএ স্প্লাইসিংয়ের প্রভাব অধ্যয়নের জন্য জেনেটিক এবং জৈব রাসায়নিক পদ্ধতি ব্যবহার করেন।
আরেকটি প্রকল্প হল পুষ্পোদ্গমের সময় কোষের পরিণতি এবং কোষের বিস্তার নিয়ন্ত্রণকারী নিয়ন্ত্রক জিনগুলি অনুসন্ধান করা। সামগ্রিক লক্ষ্য হল ট্রান্সক্রিপশন ফ্যাক্টর এবং সিগন্যালিং অণুর মধ্যে যোগাযোগের নেটওয়ার্ক বোঝা যা স্টেম কোষ সহ মেরিস্টেম (সক্রিয়ভাবে বিভাজিত, অবিভাজিত কোষের একটি অঞ্চল যেটি নতুন টিস্যু এবং অঙ্গ গঠনে সক্ষম, বৃদ্ধি এবং মেরামতের জন্য যা অত্যন্ত গুরুত্বপূর্ণ) থেকে অঙ্গ গঠন নিয়ন্ত্রণ করে। একটি মডেল সিস্টেম হিসেবে তাঁরা প্যাটার্নিংয়ে ট্রান্সক্রিপশন ফ্যাক্টরের কার্যকারিতা ব্যাখ্যা করার জন্য ধানের ফুলের কাণ্ড (পুষ্পমঞ্জরি) এবং ফুলের অঙ্গগুলির গঠন অধ্যয়ন করেন।
তাঁর গবেষণা গেট স্কোর ৩২.৪০ এবং এইচ-ইনডেক্স ১৮ (স্ব-উদ্ধৃতি ব্যতীত)। তিনি ২০০৮ সাল থেকে একজন ইণ্ডিয়ান সায়েন্স একাডেমি ফেলো (এফএনএ-আইডি: পি০৮-১৪৭২)
বিজয়রাঘবন তাঁর কাজের জন্য স্বীকৃতি পেয়েছেন, এবং তাঁর কিছু কৃতিত্ব হল:
বিজয়রাঘবন জার্নাল অফ বায়োসায়েন্সেসের সম্পাদকীয় বোর্ডে দায়িত্ব পালন করেছেন। তিনি "জার্নাল অফ জেনেটিক্সের" সহযোগী সম্পাদক হিসেবে দায়িত্ব পালন করছেন।
অরুন্ধতী নায়ার

অরুন্ধতী নায়ার একজন ভারতীয় অভিনেত্রী যিনি তামিল এবং মালায়ালাম চলচ্চিত্রে তার অভিনয় প্রকল্পের জন্য পরিচিত।
অরুন্ধতী "পঙ্গে এঝু মনোহরা" (২০১৪) এবং "বিরুমানন্দিকুম শিভানান্দিকুম" (২০১৬) চলচ্চিত্রে অভিনয় করে খ্যাতি অর্জন করেন। এর পূর্বে তিনি "সাইথান" (২০১৬) ছবিতে অভিনেতা বিজয় অ্যান্টনির অভিনীত চরিত্রের স্ত্রীর ভূমিকা পালন করেন যার জন্য তিনি যথাযথ স্বীকৃতি পান। "ডেকান ক্রনিকলের" একটি পর্যালোচনায়, একজন সমালোচক উল্লেখ করেছেন যে "অরুন্ধতী নায়ার বেশ ভালো দুটি চরিত্রে অভিনয় করেছেন এবং তিনি প্রশংসার দাবিদার"। 
অরুন্ধতী "ওত্তাকোরু কামুকান" (২০১৮) চলচ্চিত্রের মাধ্যমে মালায়ালাম চলচ্চিত্র জগতে আত্মপ্রকাশ করেছিলেন। এই ছবিতে অরুন্ধতী অভিনেতা শাইন টম চাকোর অভিনীত চরিত্রের প্রেমিকার ভূমিকায় অভিনয় করেছিলেন। অরুন্ধতী অভিনেতা শিরীষ সারাভাননের সাথে জুটি "পিস্থা" চলচ্চিত্রে অভিনয় করেন। এই ছবিতে তিনি প্রধান নারী চরিত্রে অভিনয় করেছিলেন। 
২০২৪ সালের ১৪ মার্চ "কোভালাম" "বাইপাস" সড়কে তার ভাইয়ের সাথে বাইকে করে যাওয়ার সময় অরুন্ধতী নায়ার দুর্ঘটনার শিকার হন। তিনি সেইসময় একটি ইউটিউব চ্যানেলে সাক্ষাৎকার দেওয়ার পর ফিরে আসছিলেন। তিনি গুরুতর আহত হন। তাকে ত্রিভান্দ্রমের অনন্তপুরী হাসপাতালে ভেন্টিলেটরে রাখা হয়েছিল।
কাতারি যোগসূত্রের ঘটনা

কাতারি যোগসূত্রের ঘটনা, যাকে "কাতারগেট"ও বলা হয় (), ইসরায়েলের একটি রাজনৈতিক ঘটনা, যা এই অভিযোগের উপর ভিত্তি করে তৈরি যে ইসরায়েলের প্রধানমন্ত্রী বেঞ্জামিন নেতানিয়াহু এর ঘনিষ্ঠ উপদেষ্টাদের, এবং রিজার্ভ এর একজন লেফটেন্যান্ট কর্নেল, কাতারের রাজনীতি সরকারের প্রতিনিধিদের দ্বারা অর্থ প্রদান করা হত, যারা হামাস এর মিত্র এবং আর্থিক সমর্থক ছিল, যাতে তারা দেশে তাদের স্বার্থ প্রচার করতে পারে। ২০২৫ সালের মার্চ মাসে, শিন বেট প্রধান রোনেন বার নিশ্চিত করেছিলেন যে সংস্থাটি এই ঘটনাটি তদন্ত করছে, যা তিনি জটিল এবং বহুমুখী বলে বর্ণনা করেছেন। এই কেলেঙ্কারির ফলে হামাসকে সমর্থনকারী একটি দেশের সাথে অবৈধ সম্পর্কের জন্য নেতানিয়াহুর কমপক্ষে দুই শীর্ষ সহযোগীকে গ্রেপ্তার করা হয়েছে।
তদন্তটি শিন বেট এবং ইসরায়েল পুলিশ দ্বারা পরিচালিত হচ্ছে।